Komisijos reglamentas (EB) Nr. 385/2004
2004 m. kovo 1 d.
iš dalies keičiantis Reglamentą (EB) Nr. 2341/2003, nukrypstantį nuo Reglamento (EB) Nr. 780/2003 dėl tarifinės kvotos dalies KN 0202 kodu ženklinamai sušaldytai galvijų mėsai ir KN 02062991 kodu ženklinamiems produktams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1], ypač į jo 32 straipsnio 1 dalies pirmą pastraipą,
kadangi:
(1) Po sėkmingos vieno ūkio subjekto apeliacijos nepriklausomoje įstaigoje, priklausančioje Olandijos jurisdikcijai, dėl Olandijos valdžios institucijų sprendimo netvirtinti jo pagal 2003 m. gegužės 7 d. Komisijos reglamento (EB) Nr. 780/2003, atidarančio KN pozicijoje 0202 klasifikuojamos sušaldytos galvijienos ir KN pozicijoje 02062991 klasifikuojamų produktų tarifinę kvotą ir numatančio jos administravimą (2003 m. liepos 1 d. - 2004 m. birželio 30 d.) [2], 8 ir 9 straipsnius ir dėl to atmesti jo prašymą išduoti importo licenciją, pateiktą per pirmąjį laikotarpį (2003 m. liepos 1-4 d.) pagal to reglamento 12 straipsnio 2 dalies pirmą įtrauką, Olandijos valdžios institucijos privalėjo patvirtinti tą ūkio subjektą atgaline data ir tam laikotarpiui išduoti importo licenciją 33,34071 tonoms šaldytos galvijienos.
(2) Dėl to kiekiai, turimi 2004 m. gegužės 3-7 d. laikotarpiui pagal Komisijos reglamento (EB) Nr. 2341/2003 [3] 1 straipsnio 2 dalies a punkto ii papunktį, turėtų būti patikslinti, užtikrinant, kad 34450 tonų, turimų 2003/2004 metams, kaip nurodyta Reglamento (EB) Nr. 780/2003 12 straipsnio 2 dalyje, nebūtų viršytos.
(3) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2341/2003 1 straipsnio 2 dalies a punkto ii papunktis pakeičiamas taip:
"ii) 5708,65929 tonos - 2004 m. gegužės 3-7 d. d.;"
.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 1 d.